Old Brown Shoe

«Old Brown Shoe» er en sang av The Beatles som ble skrevet av George Harrison. Sangen ble først utgitt 30. mai 1969 som B-side til gruppens 20. britiske singel The Ballad of John and Yoko. Samme singel ble utgitt 4. juni 1969 i USA.


== Bakgrunn ==
Harrisons ferdigheter på piano var begrenset, men allikevel nok til å lage «Old Brown Shoe». Teksten hadde nesten samme oppbygging som det Paul McCartney hadde på «Hello, Goodbye» halvannet år i forveien. Harrison tok for seg ting som var motsatt av hverandre. Eksempelvis «right – wrong», «short – long», «pick me up – drag me down»


== Get Back Sessions ==
Det finnes ulovlige utgitte opptak fra 28. januar 1969 hvor gruppen øver inn sangen med Harrison på piano (og Billy Preston på orgel). Teksten viser seg å være ferdig skrevet. John Lennon forteller Harrison at han synes det er overflod av akkordskift. Harrison svarer at Preston kan godt spille pianoet slik at Harrison kan ta over gitaren. Dette liker tydeligvis ikke Lennon, siden han starter sangen på nytt. De foretar en del gjennomkjøringer, men det er mest trommeslager Ringo Starr som er villig til å følge Harrison, mens de Lennon og McCartney muligens kjeder seg.


== Demo ==
Harrison fylte 26 år den 25. februar 1969. Han benyttet dagen til å dukke opp i Abbey Road Studios for å spille inn tre demoer. I kontrollrommet hadde han kun hjelp fra lydtekniker Ken Scott. De tre sangene det ble laget demoer til, var «Old Brown Shoe», «All Things Must Pass» og «Something», og samtlige demoer havnet på Anthology 3 i 1996. På «Old Brown Shoe» spilte han piano mens han sang. Deretter la han på to gitarer hvor han på en av dem tok en solo i instrumentalpartiet.


== Innspilling ==
16. april 1969 startet med at Harrison lagde enda en demo av «Old Brown Shoe»; sannsynligvis uten at Lennon, McCartney og Starr var tilstede i Abbey Road Studios. Men da alle var på plass, spilte de inn fire tagninger, og det viste seg at de andre hadde lyttet på demoen/demoene, siden de virket veldig sikker på hva de gjorde. Starr spilte trommer, McCartney tok seg av piano, Lennon trakterte rytmegitar, mens Harrison sang mens han også bidro med gitarsolo. På tagning 4 ble det lagt på bass og sologitar (som spilte de samme raske tonegangene i mellomverset, Lennon og McCartney la på kor samtidig som Harrison la på gitarriffet, Harrison erstattet sin vokal med en ny og han plasserte seg i et hjørne i studio for å få til den rette «feelingen» med naturlig ekko. To dager senere ble Lennons rytmegitar opptak erstattet med et orgel som Harrison spilte. Til sist la Harrison på en gitarsolo med Leslie-lyd.Ifølge Mark Lewisohns bok The Beatles Recording Sessions, var det McCartney som spilte bass. Musikkbladet Creem gjorde et intervju med Harrison som ble publisert i to deler – desember 1987 og januar 1988. I dette intervjuet mener Harrison at det var han selv som spilte bass, og altså ikke McCartney. Selv om gitaren og bassen havnet på samme spor, kan det allikevel hende at de ble spilt inn på separate spor for så å bli samlet på et. Dette lot seg gjøre dersom minst et spor var ledig. Og da kan i hvert fall teoretisk sett Harrison ha spilt begge instrumenter.


== Musikere og instrumenter ==
George Harrison: orgel, bass, sologitar, vokal
John Lennon: kor
Paul McCartney: piano, bass, kor
Ringo Starr: trommer


== Annet ==
«Old Brown Shoe» kan muligens være inspirert av Bob Dylan sangen «Highway 61 Revisited» fra albumet av samme navn (utgitt 1965), siden takt og tempo er nesten identisk med hverandre. Begge sanger har også hver sin slide gitar som spiller mellom sangstrofene.
«Old Brown Shoe» har blitt utgitt på samlealbumene 1967–1970 (utgitt 2. april 1973) og Past Masters 2 (utgitt 7. mars 1988 – relansert 9. september 2009).
29. november 2002 var det gått et år siden George Harrison døde, og hans etterlatte kone Olivia og hans venn Eric Clapton arrangerte Concert for George i Royal Albert Hall. «Old Brown Shoe» var blant sangene som ble fremført, og det var Gary Brooker som sang, med Clapton på harmonivokal. Gitarsoloen ble spilt av Marc Mann.


== Referanser ==


== Eksterne lenker ==
Sangteksten (presentert på The Beatles' offisielle webside.